ຄິວບາ ເປີດກອງປະຊຸມໃຫຍ່ ພັກຄອມມູນິສ
ຄິວບາ ເປີດກອງປະຊຸມໃຫຍ່ ພັກຄອມມູນິສເທື່ອທຳອິດ ໃນຮອບເກືອບ 14 ປີ
ມີກຳນົດວ່າ ພັກຄອມມູນິສຄິວບາ ທີ່ປົກຄອງປະເທດ ຢູ່ໃນເວລານີ້ ຈະໃຫ້ການອະນຸມັດຕໍ່ການປະຕິຮູບທາງ ດ້ານເສດຖະກິດ ທີ່ສຳຄັນໆ ແລະບາງທີອາດຈະເລີ່ມ ໂອນອຳນາດ ໄປໃຫ້ຄະນະນຳພາຊຸດໃໝ່ ຢູ່ທີ່ກອງປະ ຊຸມໃຫຍ່ຂອງພັກໃນຮອບເກືອບ 14 ປີ ກອງປະຊຸມເປັນເວລາ 4 ມື້ມີກຳນົດວ່າຈະເລີ້ມຂຶ້ນໃນ ວັນເສົາມື້ນີ້ ຊຶ່ງກອງປະຊຸມເຫຼົ່ານີ້ມັກນຳພາໄປສູ່ການ ປ່ຽນແປງທີ່ສຳຄັນໆຢູ່ໃນຄິວບານັບແຕ່ໄດ້ມີການປະຕິ ວັດໃນປີ 1959 ປະທານາທິບໍດີຄິວບາທ່ານ Raul Castro ກ່າວວ່າ ການປະຕິຮູບຊຶ່ງໄດ້ມີການກ່າວເຖິງເປັນເທື່ອທຳອິດ ໃນປີກາຍນີ້ ຈະບໍ່ເປີດກວ້າງປະເທດຄິວບາໃຫ້ແກ່ລັດ ທິນາຍທຶນ ແຕ່ເສດຖະກິດຂອງຄິວບາໄດ້ປະສົບກັບບັນຫາຢ່າງຮ້າຍແຮງແລະທ່ານ Raul Castro ໄດ້ດຳເນີນຄວາມ ພະຍາຍາມເພື່ອໃຫ້ການສະໜັບສະໜຸນຕໍ່ວິສາຫະກິດເອກກະຊົນ ຂະນະທີ່ຕັດການໃຊ້ຈ່າຍຂອງລັດຖະບານລົງ ນຶ່ງໃນການປ່ຽນແປງທີ່ສຳຄັນສຸດ ກໍຈະແມ່ນການປົດພະນັກງານລັດ 1 ລ້ານ 5 ແສນຄົນ ໃນໄລຍະ 3 ປີຕໍ່ໜ້າຫຼືປະມານ 10% ຂອງຈຳນວນປະຊາກອນທັງໝົດຂອງຄິວບາທີ່ມີຢູ່ 11 ລ້ານຄົນ ໃນການພະຍາຍາມເພື່ອຜ່ອນຄາຍຜົນກະທົບດັ່ງກ່າວທ່ານ Raul Castro ກໍໄດ້ໃຫ້ການອະນຸຍາດເພີ່ມຂຶ້ນ ກ່ຽວກັບການເຮັດທຸລະກິດຕົນເອງ ແລະຂະຫຍາຍໂອ ກາດໃນການລົງທຶນຂອງຕ່າງປະເທດ ທ່ານ Raul Castro ກ່າວວ່າ ຄິວບາຕ້ອງໄດ້ປົວແປງເສດຖະກິດຂອງຕົນຫຼືບໍ່ດັ່ງນັ້ນແລ້ວ ກໍຈະຫຼົ້ມຈົມ ແລະທ່ານເອງ ພ້ອມທັງຄະນະນຳພາປະວັດສາດອື່ນໆ ແມ່ນມີຄວາມຮັບຜິດ ຊອບທີ່ຈະຕ້ອງໄດ້ແກ້ໄຂຄວາມຜິດພາດກ່ອນທີ່ພວກທ່ານຈະອອກຈາກໜ້າທີ່ໄປ ແຕ່ນອກນັ້ນຍັງເປັນທີ່ຄາດກັນວ່າໃນລະຫວ່າງກອງປະຊຸມໃຫຍ່ຂອງພັກທ່ານຍັງຈະໄດ້ ເປີດການສົນທະນາຫາລື ກ່ຽວກັບວ່າໃຜຈະເປັນຜູ້ປົກຄອງຄິວບາໃນອະນາຄົດ ທ່ານ Raul Castro ໄດ້ເຂົ້າຮັບໜ້າທີ່ເປັນປະທານາທິບໍດີຢ່າງເປັນທາງການໃນປີ 2008 ຕໍ່ຈາກອ້າຍຂອງທ່ານຄືທ່ານ Fidel Castro ຊຶ່ງໃນເວລານີ້ມີອາຍຸ 84 ປີ ທີ່ໄດ້ທຳການ ຜ່າຕັດລໍາໄສ້ເມື່ອ 2 ປີກ່ອນແລະໄດ້ມອບອຳນາດໃຫ້ແກ່ນ້ອງຊາຍ ທ່ານ Raul Castro ມີອາຍຸ 80 ປີໃນປີນີ້ແລະກ່າວວ່ານີ້ຈະເປັນກອງປະຊຸມໃຫຍ່ຄັ້ງສຸດ ທ້າຍສຳລັບຮຸ້ນຂອງທ່ານ